हिलेरी ने मीरा शंकर की भूमिका को सराहा  
अमेरिकी विदेश मंत्री हिलेरी क्लिंटन ने अमेरिका में भारतीय राजदूत के पद पर मीरा शंकर की महत्वपूर्ण भूमिका की सराहना की है।
अमेरिकी विदेश मंत्री हिलेरी क्लिंटन ने अमेरिका में भारतीय राजदूत के पद पर मीरा शंकर की महत्वपूर्ण भूमिका की सराहना की है। मीरा का नई दिल्ली की शीर्ष कूटनीतिक प्रतिनिधि के तौर पर करीब ढाई साल का कार्यकाल इस सप्ताह 31 जुलाई को समाप्त हो रहा है।  हिलेरी ने मीरा से कहा, अमेरिकी जनता और ओबामा प्रशासन की ओर से मैं आपको शुभकामनाएं देती हूं। भारतीय राजदूत के पद पर आपका कार्यकाल समाप्त हो रहा है। मीरा जब बुधवार को विदेश मंत्रालय के फॉगी बॉटम मुख्यालय में हिलेरी से मिलने गईं तो हिलेरी ने कहा, आपकी सेवाओं के लिए मैं आपका शुक्रिया अदा करती हूं और दोनों देशों के बीच महत्वपूर्ण साझीदारी को मजबूत करने के लिए आपकी हमेशा आभारी रहूंगी। दोनों देशों के संबंधों को मजबूत करने और करीब ढाई साल के कार्यकाल में भूमिका के लिए भी हिलेरी ने मीरा की सराहना की।  मीरा की भारतीय राजदूत के तौर पर विदेश मंत्री हिलेरी से यह संभवत: आखिरी मुलाकात थी। इस मुलाकात के बाद मीरा ने कहा,  जब मैं मिली तो उन्होंने अपनी हालिया भारत यात्रा तथा वहां विभिन्न स्तरों पर हुई बातचीत के नतीजों को लेकर खुशी जाहिर की। उन्होंने कहा,  मैंने उन्हें भारत और अमेरिका के बीच साझीदारी के लिए अपनी प्रतिबद्धता के बारे में बताया और कहा कि इन रिश्तों में उनकी दिलचस्पी और समर्थन को हम लगातार देख रहे हैं।